Tájékoztató az I. tanfolyam céljáról:
A kulturális örökség védelméről szóló 2001. évi LXIV. törvény érinti a muzeális dokumentumokat, gyűjteményrészeket őrző könyvtárakat. A továbbképzési program meghatározza a muzeális dokumentumok fogalmát, betekintést ad a régi könyvek és a könyveket előállító külföldi és magyar műhelyek történetébe; áttekinti az idevonatkozó, korábban érvényben volt jogszabályokat, lehetőséget ad az új törvény, a törvényhez kapcsolódó és a közeljövőben megjelenő könyvtári vonatkozású rendelet megismerésére és értelmezésére; felkészít a muzeális dokumentumok kezelése, nyilvántartása és állományvédelme kapcsán felmerülő, a LXIV. törvény és a rendelet által új alapokra helyezett gyakorlati feladatok megoldására. A továbbképzési program célcsoportja: muzeális dokumentumokat őrző gyűjtemények könyvtárosai (országos szakkönyvtárak, szakkönyvtárak, felsőoktatási könyvtárak, települési könyvtárak muzeális gyűjteményrészeiben dolgozó munkatársak, egyházi és múzeumi könyvtárak könyvtárosai, helytörténeti gyűjteményekben dolgozó munkatársak, iskolai könyvtárak könyvtárosai).

Tájékoztató a II. tanfolyam céljáról:
A program A kulturális örökség védelme 1850 előtti dokumentumok esetén - lehetőségek és feladatok a könyvtárakban I. c. akkreditált tanfolyam folytatása. Célja, hogy az ott elsajátított elméleti tudásanyaghoz szorosan kapcsolódva konkrét példákon (kódexek kötéseiben fennmaradt pergamenlapok vizsgálata; Apponyi Sándor hungarikumgyűjteménye; a könyvtári vonatkozású kulturális örökség digitalizálása, a régi könyvek elektronikus feldolgozását segítő internetes források) keresztül bemutassa a gyűjtemények előtt álló feladatokat és bevezessen az állományvédelemnek a kulturális örökség védelméről szóló 2001. évi LXIV. törvény szellemében végezhető napi gyakorlatába (papír-meghatározás, könyvkötések száraz és nedves tisztítása, a dokumentumokon elvégezhető kisebb javítások, az állományvédelmet szolgáló tárolóeszközök készítése).